SPRÁVA KOMISIE EURÓPSKEMU PARLAMENTU A RADE o pokroku pri vykonávaní nariadenia (ES) 166/2006 o zriadení Európskeho registra uvoľňovania a prenosov znečisťujúcich látok (E-PRTR) /* COM/2013/0111 final */





SPRÁVA KOMISIE EURÓPSKEMU PARLAMENTU A RADE o pokroku pri vykonávaní nariadenia (ES) 166/2006 o zriadení Európskeho registra uvoľňovania a prenosov znečisťujúcich látok (E-PRTR) (Text s významom pre EHP) OBSAH SPRÁVA KOMISIE EURÓPSKEMU PARLAMENTU A RADE o pokroku pri vykonávaní nariadenia (ES) 166/2006 o zriadení Európskeho registra uvoľňovania a prenosov znečisťujúcich látok (E-PRTR)....................... 1........... Súvislosti a úvod............................................................................................................. 3 2........... O tomto posúdení........................................................................................................... 3 3........... Stav vykonávania nariadenia na úrovni EÚ....................................................................... 4 3.1........ Webová stránka E-PRTR............................................................................................... 4 3.2........ Tok údajov a zabezpečenie kvality na úrovni EÚ............................................................. 5 3.3........ Usmernenia Komisie....................................................................................................... 6 4........... Stav využívania E-PRTR na úrovni členských štátov........................................................ 6 4.1........ Všeobecné aspekty........................................................................................................ 6 4.2........ Uvoľňovanie do ovzdušia................................................................................................ 7 4.3........ Uvoľňovanie a prenos do vody....................................................................................... 7 4.4........ Uvoľňovanie do pôdy..................................................................................................... 7 4.5........ Preprava odpadu............................................................................................................ 7 5........... Rozsah pôsobnosti na ďalšie zlepšovanie využívania E-PRTR.......................................... 8 5.1........ Zvyšovanie kvality údajov a dôvery používateľov............................................................ 8 5.2........ Zlepšovanie využívania údajov a výmena......................................................................... 9 5.3........ Ďalšie preskúmanie právneho základu E-PRTR a prepojenia s inými právnymi predpismi.. 9 6........... Záver............................................................................................................................. 9 1. Súvislosti a úvod Registre uvoľňovania a prenosov znečisťujúcich látok poskytujú verejnosti prístup k údajom o emisiách týkajúcich sa uvoľňovania[1] a prenosu znečisťujúcich látok a odpadu mimo lokality[2] a o vývojových trendoch týchto emisií v prípade najviac znečisťujúcich priemyselných odvetví. Ako také teda môžu pomôcť verejným a súkromným rozhodovacím orgánom pri stanovovaní priorít v rámci nákladovo efektívnych stratégií znižovania emisií, ako aj pri preukazovaní pokroku pri znižovaní znečisťovania. Takéto registre môžu taktiež pomôcť pri monitorovaní pokroku a dodržiavaní určitých záväzkov alebo dohôd na vnútroštátnej alebo medzinárodnej úrovni alebo úrovni EÚ. Nariadením (ES) 166/2006 sa zriadil Európsky register uvoľňovania a prenosov znečisťujúcich látok (E-PRTR), ktorým sa vykonáva PRTR Protokol EHK OSN k Aarhuskému dohovoru[3] v EÚ. Vychádza z predchádzajúceho Európskeho registra znečisťujúcich emisií (EPER), ktorý bol zriadený v roku 2000, a rozširuje ho. Hlavným cieľom E-PRTR je poskytovať prístup k environmentálnym informáciám o najväčších priemyselných zariadeniach. S povinnosťou oznamovať emisie sú spojené prahové hodnoty, ktoré sú stanovené v nariadení pre špecifické typy priemyselnej činnosti a pre znečisťujúce látky s cieľom riešiť hlavné zdroje priemyselného znečistenia, najmä v prípade činností, na ktoré sa vzťahuje smernica 2008/1/ES o integrovanej prevencii a kontrole znečisťovania životného prostredia. Oznamovanie obsahuje údaje o uvoľňovaní ktorejkoľvek z uvedených znečisťujúcich látok do životného prostredia ako dôsledok ľudskej činnosti, či už úmyselnej alebo náhodnej, pravidelnej alebo nepravidelnej, v lokalite zariadenia a nad rámec predpísaných prahových hodnôt. Nahlásené hodnoty majú vychádzať z najlepších informácií, ktoré sú v súčasnosti k dispozícii z meraní, výpočtov alebo odhadov. Článok 17 nariadenia o E-PRTR vyzýva Komisiu, aby preskúmala správy o emisiách členských štátov predložené prostredníctvom E-PRTR a vo všeobecnosti, aby posúdila poznatky a skúsenosti získané počas prvých troch rokov fungovania tohto registra. Táto správa sa vzťahuje na prvé tri roky vykonávania nariadenia o E-PRTR. 2. O tomto posúdení Prvé údaje z E-PRTR za rok 2009 boli sprístupnené v máji 2011 na príslušnej webovej stránke[4], kedy boli k dispozícii údaje za posledné roky a tak toto posúdenie mohlo začať. Súbory údajov a nástroje na zabezpečenie kvality údajov boli vytvorené s podporou Európskej environmentálnej agentúry (EEA). Informácie o využívaní E-PRTR na vnútroštátnej úrovni a o oznamovaní údajov boli od členských štátov získané pomocou konzultanta. Ďalšie informácie boli získané na posúdenie efektívnosti webovej stránky E-PRTR[5]. K tomuto posúdeniu sa pripojila Európska environmentálna agentúra a výsledky a odporúčania vykonanej analýzy boli prekonzultované s odborníkmi z členských krajín a zainteresovanými stranami. Okrem toho s cieľom posúdiť prepojenie a možné rozdiely medzi E-PRTR a ostatnými databázami preskúmala Komisia tiež príslušné existujúce európske právne predpisy a iniciatívy. Je potrebné poznamenať, že skúsenosti s oznamovaním údajov za rok 2010, ktoré boli zverejnené na webe v apríli 2012, potvrdzujú výsledky posúdenia a závery uvedené v tejto správe. 3. Stav vykonávania nariadenia na úrovni EÚ 3.1. Webová stránka E-PRTR Podľa článku 10 ods. 1 nariadenia sprístupní Komisia tento register pre verejnosť bezplatne na internete. Webovú stránku E-PRTR prevádzkuje EEA, čo umožňuje ďalšiu integráciu údajov tohto registra s ostatnými súbormi údajov. Táto webová stránka je navrhnutá tak, aby poskytovala verejnosti čo najjednoduchší prístup a informácie boli neustále a ľahko prístupné. V súčasnosti webová stránka E-PRTR poskytuje on-line prístup k údajom, ktoré nahlásilo približne 29 000 veľkých priemyselných zariadení, pokrývajúcich 65 hospodárskych činností z hlavných priemyselných odvetví[6], a poskytuje informácie týkajúce sa množstva znečisťujúcich látok uvoľnených do ovzdušia, vody a pôdy, ako aj o množstve prenosu odpadu a znečisťujúcich látok mimo lokalitu do odpadovej vody, a to v prípade 91 kľúčových znečisťujúcich látok ako sú ťažké kovy, pesticídy, skleníkové plyny a dioxíny. Okrem týchto kľúčových súborov údajov, ktoré poskytujú informácie o hlavných bodových zdrojoch znečistenia, E-PRTR obsahuje aj priestorovo rozčlenené údaje o uvoľňovaní z plošných zdrojov do ovzdušia, pričom budú v blízkej dobe doplnené údajmi o difúznych emisiách do vody. Analýza používateľských protokolov webovej stránky E-PRTR a používateľský prieskum ad hoc ukázali, že webovú stránku E-PRTR navštevujú rôzni používatelia vrátane verejných služieb, súkromných podnikov a širokej verejnosti. Vo všeobecnosti považujú používatelia podobu webovej stránky za vhodnú a vyhovujúcu. Údaje, v súhrnnej i rozčlenenej forme, sú podľa nich prezentované komplexným a ľahko prístupným spôsobom. Tieto pozitívne zistenia zarezonovali aj u používateľov mimo EÚ a niektoré krajiny mimo EÚ prejavili záujem použiť európsky systém ako základ pri vyvíjaní svojich vlastných vnútroštátnych registrov. Niekoľko používateľov však uviedlo, že ešte existuje priestor na ďalšie zlepšenie, pokiaľ ide o ústretovosť pri používaní webových stránok (napr. zlepšenie navigačných a vyhľadávacích funkcií) a pravidelnejšiu údržbu (napr. korekcia nefungujúcich hypertextových odkazov). Ďalší navrhli zjednodušenie používanej terminológie. Používatelia a členské štáty súhlasili, že na objasnenie zobrazených údajov a ich porovnateľnosť by bolo užitočné doplniť niektoré súvisiace informácie (napr. metóda merania). Aj keď webové stránky E-PRTR sú často vyhľadávané rôznymi používateľmi ako spoľahlivý zdroj údajov o emisiách (v priemere ide o 590 návštevníkov denne), je jasné, že stále sa dá pre zvýšenie povedomia o existencii týchto webových stránok urobiť viac, a zvýšiť tak počet ich používateľov. 3.2. Tok údajov a zabezpečenie kvality na úrovni EÚ Podľa článku 5 nariadenia musia prevádzkovatelia zariadení patriacich do rozsahu pôsobnosti tohto nariadenia každoročne oznamovať konkrétne údaje príslušnému orgánu v členskom štáte, kde majú sídlo. Členské štáty musia zozbierať a skontrolovať kvalitu nahlásených údajov a predložiť ich Komisii a EEA na účely ich šírenia prostredníctvom webovej stránky E-PRTR. Existuje možnosť opätovného predloženia údajov. Bol vytvorený automatický nástroj na validáciu údajov, ktorý má členským štátom pomôcť pri validácii údajov pre E-PRTR ešte pred ich predložením a zabezpečiť, aby mali požadovaný oznamovací formát. Validácia sa vzťahuje na také informácie, ako napr. druh znečisťujúcich látok, kódy pre priemyselné odvetvia, geografické súradnice, povinné kontroly formátovania, kvantitatívne kontroly hodnôt uvoľňovania alebo odpadu vrátane odľahlých hodnôt. Počas prvých rokov vykonávania nariadenia kvalitu údajov uvádzaných v E-PRTR kontrolovala EEA prostredníctvom procesu, ktorému sa vo všeobecnosti hovorí „neformálne preskúmanie“: · pokiaľ ide o kvalitu a úplnosť predložených údajov, bola členským štátom poskytovaná podrobná spätná väzba. Kontroly EEA sa týkali hodnotenia počtu zariadení a oznámeného uvoľňovania, oznámených množstiev uvoľňovania a prenosov, požiadaviek na zachovanie dôvernosti a náhodného uvoľňovania; · údaje z E-PRTR boli následne porovnané s údajmi oznámenými v rámci rôznych záväzkov týkajúcich sa oznamovania (napr. smernica o národných emisných stropoch[7], systém obchodovania s emisiami [8], smernica o čistení komunálnych odpadových vôd[9] a nariadenia o štatistike o odpadoch[10]) s cieľom identifikovať a riešiť rozdiely a možné nezrovnalosti. Ukázalo sa, že automatický nástroj na validáciu údajov a možnosť opätovného predloženia údajov, sú pre členské štáty veľmi užitočné. Neformálne preskúmanie bolo tiež považované za rovnako užitočný spôsob presadzovania osvedčených postupov v prvých rokoch fungovania E-PRTR. Užitočné bolo aj v tom, že pomáhalo identifikovať nezrovnalosti a možné chyby v oznamovaných údajoch a budovať osvedčené postupy zabezpečovania kvality v členských štátoch. Je nevyhnutné, aby členské štáty aj naďalej zlepšovali zabezpečovanie predbežnej kvality oznamovaných údajov. 3.3. Usmernenia Komisie Komisia zverejnila v roku 2006 v súlade s požiadavkou článku 14 nariadenia metodický dokument, prostredníctvom ktorého sa podporuje využívanie E-PRTR[11], ktorý sa zaoberá napr. tým, kto musí oznamovať čo a ako vrátane orientačného zoznamu odvetví a znečisťujúcich látok, v prípade ktorých sa oznamovanie údajov očakáva. Verejnosti to taktiež poskytuje užitočné informácie o samotnom E-PRTR. Všetky zainteresované strany, s ktorými sa viedli konzultácie, považovali v rámci procesu ohlasovania údajov metodický dokument za veľmi užitočný. Revízia tohto metodického dokumentu by však mohla napomôcť pri objasnení stále nevyriešených otázok týkajúcich sa napr. opisov činnosti a ďalšieho zlepšovania vykonávania nariadenia. 4. Stav využívania E-PRTR na úrovni členských štátov 4.1. Všeobecné aspekty Nariadenie o E-PRTR vykonali všetky členské štáty EÚ, Nórsko, Island, Lichtenštajnsko, Švajčiarsko a Srbsko. Počas obdobia medzi rokmi 2007 - 2009 členské štáty oznámili požadované údaje v uspokojivej miere. Toho dôkazom sú podrobné informácie dostupné v registri. Tento výsledok je povzbudzujúci aj z toho dôvodu, že zriadenie nových systémov ohlasovania si obyčajne vyžaduje, aby sa ho všetky zainteresované strany naučili ovládať. Zdá sa, že problémy súvisiace s chýbajúcimi informáciami boli spôsobené špecifickými otázkami výkladu. Takéto problémy sa týkajú najmä uvoľňovania do pôdy vrátane oznamovania priesakov zo skládok odpadu. Niektoré oznámené problémy týkajúce sa využívania boli dôsledkom toho, že príslušné orgány nemali evidentne dostatok zdrojov, ktoré by primerane skontrolovali kvalitu údajov pred ich predložením Komisii. Nakoniec je ešte problém s jedným členským štátom týkajúci sa dôvernosti údajov predkladaných podľa tohto nariadenia. Podľa článku 5 ods. 4 musia prevádzkovatelia, na ktorých sa nariadenie o E-PRTR vzťahuje, poskytnúť príslušným orgánom najlepšie dostupné údaje o ich uvoľňovaní a prenosoch znečisťujúcich látok. Okrem toho podľa článku 9 ods. 1 a článku 9 ods. 2 nariadenia je v kompetencii príslušných vnútroštátnych orgánov posúdiť kvalitu údajov a určiť, či sú informácie poskytnuté jednotlivými zariadeniami na uspokojivej úrovni, čo sa týka ich úplnosti, konzistentnosti a presnosti. Z vykonaného posúdenia vyplýva, že údaje oznámené do E-PRTR sa líšia v úplnosti, a to od konzistentných údajov týkajúcich sa uvoľňovania hlavných znečisťujúcich látok do ovzdušia, cez menej obsiahle výkazy o uvoľňovaní do vody a prenose odpadu až skôr nedostatočné výkazy o uvoľňovaní do pôdy. Takéto problémy môžu brániť možnému využívaniu údajov z E-PRTR zo strany širokej verejnosti a vnútroštátnych orgánov a orgánov EÚ, ako aj plneniu ďalších medzinárodných záväzkov a záväzkov EÚ týkajúcich sa oznamovania[12]. 4.2. Uvoľňovanie do ovzdušia Vzhľadom na narastajúcu potrebu presnejšieho riadenia kvality ovzdušia aj na vnútroštátnej, regionálnej a miestnej úrovni, jednou z najväčších pridaných hodnôt E-PRTR je stupňovanie vnútroštátnych údajov o emisiách. Vykazovanie uvoľňovania oxidov dusíka, oxidu siričitého a oxidu uhličitého na vnútroštátnej úrovni je takmer úplné a považuje sa za korešpondujúce s inými medzinárodnými oznamovacími záväzkami alebo inventármi. Oznamovanie ďalších znečisťujúcich látok ukazuje v rôznom rozsahu určitý nesúlad s ostatnými vnútroštátnymi inventármi. V niektorých prípadoch vnútroštátne oznamovanie neobsahovalo údaje, ktoré by podľa orientačného zoznamu odvetví a očakávaných znečisťujúcich látok, uvedeného v metodickom dokumente, mali obsahovať. To môže byť spôsobené buď chybami v oznamovaní, nepresnosťami v metodickom dokumente alebo špecifikami jednotlivých zariadení. 4.3. Uvoľňovanie a prenos do vody Kvalita oznamovania emisií do vody sa považuje za prijateľnú, i keď nie je tak úplné ako oznamovanie emisií do ovzdušia. Identifikované problémy týkajúce sa oznamovania emisií do vody súvisia s niekoľkými znečisťujúcimi látkami, najmä z čističiek komunálnych odpadových vôd, ktoré v rôznej miere ukazujú odchýlky od uvoľňovania, ktoré by sa podľa orientačného zoznamu odvetví a očakávaných znečisťujúcich látok, uvedeného v metodickom dokumente, očakávali. Chýbajúce správy o uvoľňovaní by mohli byť spôsobené tým, že v prípade niektorých prioritných látok uvedených v rámcovej smernici o vode chýbajú príslušné emisné faktory alebo analytické metódy rutinných meraní. Tiež je potrebné objasniť priesaky zo skládok. Veľmi znepokojujúce je obmedzené vykazovanie chlórpyrifosu, hexachlórbutadiénu, izoproturónu, etylénoxidu, tetrachlóretylénu, tetrachlórmetánu a trichlóretylénu. 4.4. Uvoľňovanie do pôdy V porovnaní s emisiami do ovzdušia a do vody poskytlo zopár členských štátov len obmedzené množstvo hlásení o uvoľňovaní do pôdy. Vzhľadom na skutočnosť, že iné zdroje údajov, ktoré by mohli byť použité na overenie, nie sú verejne prístupné, nie je ešte možné formulovať o uvoľňovaní do pôdy žiadne jasné závery. Ako je už uvedené v oznámení o implementácii tematickej stratégie na ochranu pôdy[13], E-PRTR je potenciálne dôležitým nástrojom na sledovanie priemyselných znečisťujúcich látok a zlepšenie jeho implementácie sa preto podporuje. Je zjavné, že v prípade členských štátov existujú rozdiely vo výklade uvoľňovania do pôdy, ktoré musia byť vyriešené. 4.5. Preprava odpadu Údaje o preprave nebezpečného a neškodného odpadu, ktoré zariadenia do E-PRTR nahlásili, boli porovnané s údajmi nahlásenými členskými štátmi v roku 2008 podľa nariadenia (ES) č. 2150/2002 o štatistike o odpadoch. Oznamovanie do E-PRTR sa vzťahuje len na nebezpečný a neškodný odpad z veľkých jednotlivých zariadení, pričom nariadenie o štatistike o odpadoch sa vzťahuje na celé odvetvia a týka sa produkcie vybraných kategórií odpadu, kde sa údaje zbierajú prostredníctvom administratívnych zdrojov, prieskumov, postupov štatistického odhadu alebo kombinácie týchto prostriedkov. V dôsledku toho sa metodiky oznamovania v rámci obidvoch nástrojov odlišujú. Táto analýza však jasne ukázala, že prahové hodnoty stanovené nariadením o E-PRTR umožňujú oznamovať len asi 39 % nebezpečného odpadu a 17 % neškodného odpadu, pričom sú medzi rôznymi hospodárskymi odvetviami veľké rozdiely. Aj keď je zrejmé, že znižovanie minimálnych prahových hodnôt oznamovania v rámci nariadenia o E-PRTR by mohlo zvýšiť stupeň pokrytia prepravy odpadu, tieto dva nástroje sa navzájom dopĺňajú a spoločne v súčasnosti vytvárajú dostatočnú základňu poznatkov. 5. Rozsah pôsobnosti na ďalšie zlepšovanie využívania E-PRTR Vytvorenie fungujúceho E-PRTR predstavuje náročnú úlohu, ktorá zahŕňa značný počet zainteresovaných strán z verejnej i súkromnej sféry. Na základe súčasného posúdenia prvého obdobia vykonávania sa Komisia domnieva, že nariadenie bolo zatiaľ relatívne úspešne vykonávané. Rok čo rok, ako členské štáty a ďalšie zainteresované strany získavali skúsenosti s fungovaním registra, bolo možné sledovať zlepšenie. V porovnaní so situáciou predtým, ako bolo nariadenie o E-PRTR prijaté, majú teraz občania EÚ, analytici, tvorcovia politiky a subjekty s rozhodovacou právomocou ľahší prístup ku komplexným informáciám i druhoch a množstvách emisií z najväčších priemyselných činností ako aj zo zdrojov emisií rozptýlených do ovzdušia. Zatiaľ čo výsledky posúdenia naznačujú, že preskúmanie nariadenia by ako také bolo predčasné, zlepšenie možno dosiahnuť pomocou, okrem iného, skvalitnenia metodických dokumentov Komisie. Osobitná pozornosť bude venovaná zlepšovaniu kvality a úplnosti oznamovaných údajov, ako aj ich lepšiemu využívaniu. V prípade potreby budú prijaté opatrenia v oblasti presadzovania právnych predpisov. 5.1. Zvyšovanie kvality údajov a dôvery používateľov Ďalšie zvyšovanie spoľahlivosti a kvality registra bude mať za následok väčšiu dôveru používateľov a tým sa zvýši aj jeho využívanie. Komisia preskúma metodický dokument, najmä pokiaľ ide o rozsah pôsobnosti nariadenia a jeho výklad. Bude obsahovať podrobnejšie definície (napr. čo sa týka uvoľňovania do pôdy a priesakov) a objasnenie toho, ktoré prvky oznamovania bude možno považovať za dôverné. Budú sa riešiť aj ďalšie špecifické otázky ako napr. otázky týkajúce sa čiastkových činností, ktoré musia byť oznamované a revízie zoznamu znečisťujúcich látok, ktoré sa predpokladajú pri vykonávaní rôznych činností. Očakáva sa, že členské štáty vyvinú väčšie úsilie na zabezpečenie kvality poskytovaných údajov. Nariadením o E-PRTR vzniká prevádzkovateľom povinnosť, aby zabezpečili kvalitu údajov a príslušným orgánom povinnosť túto kvalitu posúdiť. Kontroly úplnosti, konzistentnosti a dôveryhodnosti predložených údajov musia byť pred ich predložením Komisii vykonávané dôkladnejšie. Členské štáty by sa na účely neskorších korekcií údajov nemali, namiesto vlastných kontrol kvality, spoliehať na neformálne preskúmanie EEA. V rámci prebiehajúcej druhej fázy vykonávania nariadenia bude Komisia podporovať zodpovednosť členských a prevádzkovateľov za kvalitu údajov. V prípade potreby sa bude zodpovednosť vynucovať prostredníctvom postupov pri porušení predpisov. Ako sa bude zodpovednosť za zabezpečenie kvality údajov postupne prenášať na členské štáty, tak sa bude na úrovni EÚ obmedzovať systematické preskúmavanie údajov z jednotlivých štátov. Členské štáty sa vyzývajú, aby vychádzali z osvedčených postupov, ktoré sú výsledkom neformálneho preskúmania vykonaného EEA počas prvých rokov vykonávanie nariadenia. S cieľom zabezpečiť vysokú kvalitu údajov z jednotlivých štátov bude možnosť opätovného predloženia údajov zachovaná. Komisia bude aj naďalej podporovať zapojenie príslušných skupín odborníkov. Pracovná skupina o chemických aspektoch zriadená v rámci rámcovej smernice o vode sa bude podporovať v tom, aby v súvislosti so stanovovaním emisných faktorov v prípade zlúčením uvoľňovaných do vody, informovala o svojich skúsenostiach skupinu odborníkov pre E-PRTR. Bude sa podporovať aj spolupráca medzi skupinou odborníkov pre E-PRTR a inými skupinami odborníkov, ako napr. skupinou zriadenou v rámci vykonávania smernice o kvalite okolitého ovzdušia a národných emisných stropoch. 5.2. Zlepšovanie využívania údajov a výmena Webová stránka E-PRTR sa vylepší tak, aby sa zvýšila používateľská nenáročnosť v súlade s týmito identifikovanými prioritami: lepšou funkčnosťou, lepšími funkciami navigácie a vyhľadávania, pridaním technických informácii k predloženým údajom, štandardizáciou terminológie a odkazmi na súbory údajov vytvorené v rámci iných oznamovacích záväzkov. Komisia využije dostupné možnosti na podporu využívania E-PRTR na účely vedeckých a technických analýz, ako aj analýz politiky a na zvýšenie informovanosti širokej verejnosti. Vzhľadom na súčasné návrhy (alebo revízie) niektorých systémov oznamovania v rámci monitorovania životného prostredia, využívanie a vplyv E-PRTR sa pravdepodobne ešte zvýšia. V tejto súvislosti ďalšie vykonávanie smernice 2010/75/EÚ o priemyselných emisiách, smernice 2004/101/ES (ETS) a prebiehajúce preskúmanie tematickej stratégie o znečistení ovzdušia ponúkne ďalšie možnosti na rozvoj súčinnosti v rámci tokov údajov. O súčinnosť sa bude usilovať najmä s cieľom uľahčiť vypracovanie a revíziu referenčných dokumentov o najlepších dostupných technikách podľa vykonávacieho rozhodnutia Komisie 2012/119/EÚ. 5.3. Ďalšie preskúmanie právneho základu E-PRTR a prepojenia s inými právnymi predpismi Komisia znova preskúma potrebu revidovať nariadenie tak, aby lepšie slúžilo svojim cieľom a záujmom zainteresovaných strán EÚ, a predloží svoje zistenie v druhej trojročnej správe o vykonávaní nariadenia o E-PRTR, ktorá sa bude týkať obdobia rokov 2013 - 2015. Táto správa bude tiež obsahovať hodnotenie rozdielov v rozsahu pôsobnosti medzi nariadením o E-PRTR, smernice o priemyselných emisiách a inými právnymi predpismi EÚ. 6. Záver Integrovaný a jednotný E-PRTR je dôležitým nástrojom na zvyšovanie informovanosti o nákladovo efektívnom a transparentnom riadení kvality ovzdušia, vody a pôdy. Zriadenie E-PRTR je významným krokom vpred pri zabezpečovaní väčšej transparentnosti druhov a množstiev priemyselných emisií a monitorovanie životného prostredia. E-PRTR obsahuje jedinečný súbor údajov zahŕňajúci široké spektrum znečisťujúcich látok a rieši ich uvoľňovanie a prenos do všetkých druhov prostredia na základe prístupu zdola nahor. Posúdenie Komisie zamerané na vykonávanie nariadenia bolo pomerne úspešné. Členské štáty svoje nové záväzky rýchlo akceptovali, takže zbieranie údajov, ich posúdenie a predloženie Komisii je teraz vo väčšine prípadov uvoľňovania dokončené a prebieha spoľahlivo. Stále je tu však potreba a priestor pre nutné zlepšenia. Opatrenia uvedené v tejto správe pomôžu riešiť niektoré najzásadnejšie otázky, ktoré boli identifikované počas preskúmania, a vylepšia E-PRTR tak, aby bol jednoduchšie použiteľný a aby sa podporilo väčšie využívanie dôležitých informácií o životnom prostredí, ktoré sa v ňom nachádzajú. Tieto opatrenia sa budú uplatňovať na základe príslušne stanoveného stupňa priority s cieľom zamerať sa účinne na tie z nich, ktoré by mohli mať najväčší prínos. [1] „Uvoľňovanie“ je uvoľnenie znečisťujúcich látok do životného prostredia ako dôsledok ľudskej činnosti, či už úmyselnej alebo náhodnej, pravidelnej alebo nepravidelnej vrátane rozliatia, emisie, vypustenia, injektáže, zneškodnenia alebo skládkovania alebo prostredníctvom kanalizačného systému bez konečného čistenia odpadových vôd. [2] „Prenos mimo lokality“ je pohyb odpadov určených na zhodnocovanie alebo zneškodňovanie a znečisťujúcich látok v odpadovej vode určenej na čistenie mimo lokality prevádzkarne. [3] Aarhuský dohovor o prístupe k informáciám, účasti verejnosti na rozhodovacom procese a prístupe k spravodlivosti v záležitostiach životného prostredia. [4] http://prtr.ec.europa.eu/ [5] „Záverečná správa, tri roky využívania E-PRTR, podporná štúdia pre Európsku komisiu“, Umweltbundesamt GmbH Rakúsko, zadalo Generálne riaditeľstvo pre životné prostredie (DG ENV). [6] Deväť hlavných odvetví je: energetika; výroba a spracovanie kovov; spracovanie nerastov; chemický priemysel; nakladanie s odpadmi a odpadovými vodami; výroba a spracovanie papiera a dreva; intenzívna živočíšna výroba a chov vodných živočíchov (akvakultúra); živočíšne a rastlinné produkty z odvetvia potravín a nápojov; iné činnosti. [7] Smernica 2001/81/ES. [8] Smernica 2003/87/ES. [9] Smernica 91/271/EHS. [10] Nariadenie (ES) č. 2150/2002. [11] http://prtr.ec.europa.eu/docs/EN_E-PRTR_fin.pdf [12] Napr. údaje z emisných inventúr požadované v rámci smernice o národných emisných stropoch, dohovoru o diaľkovom znečisťovaní ovzdušia prechádzajúceho hranice štátov a systém EÚ na obchodovanie s emisiami . [13] COM(2012) 46.